Julkaistu: 21.3.2005 14:36
Rahamarkkinat antoivat aamulla pienen näpäytyksen EU-maiden valtiovarainministereille, jotka päättivät viime yönä löysentää EU:n talouspolitiikkaa säätelevää vakaus- ja kasvusopimusta.Euroalueen korko-odotuksia heijasteleva kahden vuoden korko nousi heti aamulla kolme korkopistettä, jota analyytikot pitävät markkinareaktiona vakaussopimukselle.- Nyt nähdään, että Euroopan keskuspankilla olisi enemmän mahdollisuuksia lähteä nostamaan korkoa. Sen on ollut vaikea tehdä sitä, koska talouskasvu on ollut niin hidasta, sanoo OKO-pankin analyytikko Eeva Antila.EKP:n koronnosto tapahtuu Antilan ennustusten mukaan kuitenkin vasta syksyllä.Uudistus antaa surkean talouskasvun kanssa painivalle Saksalle mahdollisuuden käynnistää julkisin varoin erilaisia kasvua piristäviä hankkeita. Saksaa eivät uhkaa enää sakot, vaikka maan julkinen vaje ylittää tänä vuonna jo neljättä kertaa peräkkäin kolme prosenttia bruttokansantuotteesta. Saksa sai läpi vaatimuksensa, että maan yhdistymisen kustannukset pitää voida jättää pois budjettivajelaskelmista.Euromaat voivat sopimusuudistuksen jälkeen pitää julkisen talouden vajeensa vakaussopimuksen sakkorajan yläpuolella ilman pelkoa julkisista nuhteista tai sakkorangaistuksista.